**ՀՀ Տավուշի մարզպետի տեղակալ Լևոն Սարգսյանի ելույթը «Ինտեգրված աջակցություն գյուղական համայնքների զարգացմանը. համայնքների դիմակայունության ամրապնդում» ծրագրի հանդիսավոր մեկնարկին**

**Մեծարգո պարոն նախարար, հարգարժան պարոն դեսպան, հարգելի պարոն Բուզետտո, հարգելի գործընկերներ,**

Տավուշի մարզի բնակչության և անձամբ մարզպետի անունից ողջունում եմ բոլոր ներկաներին մեզ համար կարևոր այս մեկնարկի կապակցությամբ և շնորհավորում եմ ոչ միայն տավուշցիներիս, այլ նաև ծրագրի գործընկեր պետական և ոչ պետական կառույցների ներկայացուցիչներին մեր համատեղ գաղափարները պաշտոնապես կյանքի կոչելու առիթով:

Շնորհակալություն եմ հայտնում ՏԿ և ԱԻ նախարար պարոն Երիցյանին, Ձեզ, պարոն Տերտերյան, ծրագրի մշակման ամբողջ ընթացքը համակարգելու համար, ի դեմս Ձեզ պարոն դեսպան, ՌԴ կառավարությանը և բոլոր հարկատուներին ծրագրի ֆինանսական օժանդակության համար և ,իհարկե, Ձեզ պարոն Բուզետտո ու ՄԱԶԾ ամբողջ թիմին մեզ տեխնիկապես աջակցելու և այս գործընթացի պատասխանատվությունը կրելու համար:

Մենք կարևորում ենք,որ ռազմավարական պլանավորման և քաղաքական տեսանկյուններից ծրագրով նախատեսվող քայլերը համահունչ են ՀՀ նախագահի, ՀՀ կառավարության կողմից սահմանված զարգացման գերակա ուղղություններին, ինչպես նաև ընդունելի են մարզային և համայնքային զարգացումների բոլոր փուլերում:

 Ծրագրի աշխարհագրությունը և տնտեսական թիրախները կարևոր են ինչպես տարածքային համաչափ զարգացման , այնպես էլ գյուղերի կայուն զարգացման և բնակչության սոցիալական հնարավորությանների բարձրացման տեսանկյունից : Համոզված եմ,որ ծրագրով նախատեսված միջոցառումների իրականացումն իր մեջ պարունակում է հեռանկարային զարգացման մեծ հնարավորություններ,իսկ վերջնական ցուցանիշները սահմանամերձ գոտին կդարձնեն ավելի գրավիչ, քանի որ այս ուղղությամբ ազգային մակարդակում արդեն իսկ կայացվել են նպաստավոր քաղաքական որոշումներ:

Կոչ եմ անում պետական և ոչ պետական, ինչպես նաև միջազգային կազմակերպություններին համախմբվել ծրագրի գաղափարների շուրջ, որի արդյունքը կլինի հաջողված օրինակներ ստանալը և դրանց հետագա կիրառումը Տավուշում, ինչու չէ, նաև այլ տեղերում: Մեկնարկի այս գեղեցիկ օրը բոլորիս մաղթում եմ հաջողություններ, իսկ մեր սահմաններին՝ խաղաղություն:

 Շնորհակալություն: Աստված մեզ հետ: